**Verejná neanonymná súťaž - logo**

**Medzinárodnej biosférickej rezervácie Východné Karpaty**

**Vyhlasovateľ súťaže:**

Koordinačná rada Medzinárodnej biosférickej rezervácie Východné Karpaty (MBR Východné Karpaty)

**Predmet súťaže:**

Predmetom súťaže je vytvorenie loga MBR Východné Karpaty, ktorá zahŕňa 6 chránených území v 3 krajinách (Slovensko, Poľsko a Ukrajina). Jednotné logo trilaterálnej biosférickej rezervácie bude slúžiť na identifikáciu cezhraničného chráneného územia, na jeho spoločnú prezentáciu v oblasti ochrany prírody či ako súčasť podpory cestovného ruchu. Jednotný vizuálny štýl bude prezentovaný v informačných, propagačných i výchovno-náučných tlačovinách, textových a vizuálnych záznamoch, informačných paneloch a pod.

**Typ súťaže:**

Verejná neanonymná súťaž pre jednotlivcov. Zapojiť sa môže odborná i laická verejnosť, fyzické i právnické osoby, žiaci vysokých, stredných, základných i umeleckých škôl.

**Podmienky návrhu loga:**

* Logo musí mať vysokú výpovednú hodnotu, malo by symbolizovať cezhraničné chránené územie, ktoré zahŕňa 6 veľkoplošných chránených území v 3 susedných krajinách (Slovensko, Poľsko a Ukrajina, charakteristika územia je uvedená v prílohe tejto výzvy)
* Logo by malo obsahovať názov MBR Východné Karpaty v anglickej verzii (East Carpathian Biosphere Reserve) a vo verzii jazyku príslušnej krajiny (slovenská, poľská, ukrajinská verzia)
* Logo má byť farebné, ale súčasťou dodaného návrhu musí byť aj spracovanie jednofarebné (negatív, pozitív)
* Logo musí mať ľahkú identifikáciu a zapamätateľnosť
* Logo musí byť originálnym dielom autora, nesmie ho používať iná organizácia
* Logo musí mať nadčasový dizajn

**Prihlásenie sa do súťaže a podmienky súťaže:**

* Každý súťažiaci môže do súťaže predložiť maximálne tri návrhy.
* Súťažné návrhy musia byť odovzdané v printovej aj v elektronickej (vektorový formát, v krivkách) podobe, vo formáte A4.
* Súčasťou návrhu loga musí byť aj stručný popis loga - filozofia loga.
* Návrh loga spolu s prihláškou je potrebné odovzdať alebo zaslať na adresu správ chránených území príslušných krajín (Slovensko: Správa Národného parku Poloniny, Ulica mieru 193, 067 61 Stakčín) v obálke označenej „Súťaž: Logo MBR Východné Karpaty – NEOTVÁRAŤ“ v termíne do **16. mája 2018.**
* Podpisom a zaslaním prihlášky účastník potvrdzuje súhlas s podmienkami súťaže, so spôsobom prezentácie a využitia loga, s použitím osobných údajov pre potreby súťaže a právnym súhlasom na využívanie loga za účelom prezentácie MBR Východné Karpaty.

**Vyhodnotenie súťaže a zverejnenie výsledkov:**

Súťaž sa skladá z dvoch častí: národnej a medzinárodnej.

**Národná časť súťaže:** Odborná porota príslušných krajín (Slovensko, Poľsko, Ukrajina) vyhodnotí a vyberie dva najlepšie návrhy do 16. mája 2018. Tie predloží do medzinárodnej časti súťaže v termíne do 23. mája 2018.

**Medzinárodná časť súťaže:** Najúspešnejšie návrhy loga, ktoré vybrala porota príslušných krajín (maximálne dva návrhy za každú krajinu – Slovensko, Poľsko, Ukrajina) budú predložené medzinárodnej porote. Výber najlepšieho návrhu loga - za účasti organizátorov, členov medzinárodnej poroty, súťažiacich i laickej verejnosti - sa uskutoční na trojhraničnom bode Kremenec v termíne do 30. júna 2018 (organizátor si vyhradzuje právo na zmenu miesta vyhodnotenia súťaže v prípade nepriaznivého počasia).

Súčasťou vyhodnotenia medzinárodnej časti súťaže bude aj hlasovanie za najlepší návrh loga v termíne od 23. mája do 6. júna 2018. Autor víťazného loga získa Cenu diváka. Spôsob hlasovania bude uverejnený na webových stránkach príslušných správ chránených území.

Výsledky súťaže budú zverejnené do 6. júla 2018 na webových stránkach príslušných chránených území. Víťaz bude kontaktovaný písomne (e-mailom).

Víťaz získava poukaz na 7-dňový pobyt pre 2 osoby v ubytovacom zariadení chránených území vo zvolenom termíne od 4. augusta do 30. septembra 2018.

Víťaz, ktorému bude udelená Cena diváka, získava poukaz na 5-dňový pobyt pre 2 osoby v zariadení chránených území vo zvolenom termíne od 4. augusta do 30. septembra 2018.

**Kritéria hodnotenia:**

* Významová zrozumiteľnosť, výpovedná hodnota vystihujúca charakter cezhraničného územia
* Originalita návrhu

**Prílohy:**

Prihláška účastníka do súťaže

Stručná charakteristika MBR Východné Karpaty